
Projekti “Eeltööd Narva Äkkeküla spordikeskuse ja terviseraja ehituseks” sildfinantseerimine ja omafinantseeringu kinnitamine
Otsus võetakse vastu Kohaliku omavalitsuse korralduse seaduse § 22 lõike 1 punkti 8 alusel.

1. ASJAOLUD JA MENETLUSE KÄIK

Narva Linna Arenduse ja Ökonoomika Amet töötab välja projekti “Eeltööd Narva Äkkeküla spordikeskuse ja terviseraja ehituseks” selle järgnevaks esitamiseks programmi “Norra ja EMP finantsmehhanismid”. Projekt näeb ette:

· kogemuste vahetamist Norra kohalike omavalitsustega Äkkeküla spordikeskuse planeerimise teemal;

· Äkkeküla spordikeskuse teostatavus- ja tasuvusanalüüsi läbiviimist;

· Äkkeküla spordikeskuse ehitusprojekti koostamist; 

· Narva terviseraja põhiprojekti koostamist;

· EL tõukefondidesse projektitaotluste koostamist Äkkeküla spordikeskuse ja terviseraja ehituseks.

Projekti üldsumma on 11 762 018 kr. Taotletav summa on 9 917 715 kr. Omafinantseeringu nõutav miinimum 15% moodustab 1 764 303 kr, millest 100 000 kr on mitterahaline. Omafinantseering jaguneb kolme aasta peale: 2007. aasta 491 691 kr, 2008. aasta 1 045 252 kr ja 2009. a 227 360 kr. Omafinantseeringule lisandub mitterahaline kaasfinantseering 80 000 kr (Vaivara Vallavalitsus 25 000 kr, Narva-Jõesuu Linnavalitsus 25 000 kr ja Norra kohalik omavalitsus 30 000 kr). 

Programmi kohaselt peab Narva Linnavalitsus algul ise projekti kulud katma, sest välisabi laekub pärast Linnavalitsuse poolt tasutud arvete esitamist kahe kuu jooksul. Selleks, et Linnavalitsus saaks projekti kulude eest õigeaegselt tasuda, on üheks võimaluseks võtta pangast sildfinantseerimise laen. Sildfinantseerimist on vaja summas 1 429 452 krooni 2007. teisel poolaastal ja 3 761 480 krooni 2008. aastal. Lisatud välisabi laekumise graafik.

Sildfinantseerimine tähendab väljamakseid linnaeelarvest välisabi sisaldava projekti kulude katteks välisabist saadavate vahendite ulatuses enne välisabi laekumist. Välisabi vahendite laekumisel linnaeelarve vahendid taastatakse. Sildfinantseerimine on sisuliselt välisabi krediteerimine ning selleks on võimalik kasutada panga sildfinantseerimise laenu.
Narva Linnavolikogu otsusega on vaja kinnitada projekti omafinantseering ja anda Linnavalitsusele luba võtta sildfinantseeringut projekti kulude katmiseks.

2. ÕIGUSLIKUD JÄRELDUSED

Projektide omafinantseeringu kinnitamine ja sildfinantseerimiseks loa andmine on võimalik Narva Linnavolikogu otsusega, sest see ei ole seadusega antud kellelegi teise kinnitada. Sellega seoses on Narva Linnavolikogul õigus vastavalt Kohaliku omavalitsuse korralduse seaduse § 22 lõike 1 punktile 8 antud otsust vastu võtta.

3. OTSUS

3.1 Kinnitada projekti “Eeltööd Narva Äkkeküla spordikeskuse ja terviseraja ehituseks” omafinantseeringuks 1 764 303 kr. 

3.2 Narva Linnavalitsusel näha omafinantseering ette 2007, 2008 ja 2009. aasta eelarves järgmiselt:

· 2007. a 491 691 kr;

· 2008. a 1 045 252 kr;

· 2009. a 227 360 kr.

3.3 Anda Narva Linnavalitsusele luba võtta sildfinantseerimise pangalaen projekti kulude katmiseks 2007. aastal 1 429 452 krooni ja 2008. aastal 3 761 480 krooni ulatuses.

4. VAIDLUSTAMINE

Otsust on võimalik vaidlustada Tartu Halduskohtu Jõhvi kohtumajas 30 päeva jooksul arvates otsuse teatavakstegemisest.

5. OTSUSE JÕUSTUMINE

Otsus jõustub seadusega sätestatud korras.

